

**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА**

**относно упражняването на правомощието за приемане на делегирани актове, предоставено на Комисията по силата на Регламент (ЕО) № 471/2009 относно статистиката на Общността за външната търговия с трети страни**

1. **Контекст**

С Регламент (EС) 2016/1724 на Европейския парламент и на Съвета от 14 септември 2016 г.[[1]](#footnote-1) бе изменен Регламент (ЕО) № 471/2009 на Европейския парламент и на Съвета от 6 май 2009 г. относно статистиката на Общността за външната търговия с трети страни[[2]](#footnote-2) с цел привеждането му в съответствие с разграничението между делегирани актове и актове за изпълнение, въведено с Договора от Лисабон.

С член 3, параграфи 2, 3 и 4, член 4, параграф 5, член 5, параграфи 2 и 4 и член 6, параграф 3 от Регламент (ЕО) № 471/2009, с измененията му, на Комисията се предоставя правомощието да приема делегирани актове в съответствие с член 10а по отношение на:

* адаптирането на списъка на митническите режими или получаването на митническо направление;
* определянето на специфични стоки или движения и различни или специфични разпоредби, приложими към тях;
* изключването на стоки или движения от статистиката за външната търговия;
* допълнителното уточняване на статистическите данни;
* степента на агрегиране за държавите партньори, стоките и валутите за статистиката за търговията по валута на фактуриране;
* събирането на данни относно специфични стоки или движения и от икономическите оператори, на които са разрешени определени митнически опростявания; и
* изискване за ограничени набори от данни за специфични стоки или движения и за данни, събирани от икономическите оператори, на които са разрешени определени митнически опростявания.

1. **Правно основание**

Съгласно член 10а, параграф 2 от Регламент (EО) № 471/2009 правомощието за приемане на делегирани актове се предоставя за срок от 5 години, считано от 20 октомври 2016 г. То се продължава мълчаливо за срокове от 5 години, освен ако Европейският парламент или Съветът възразят срещу подобно продължаване не по-късно от 3 месеца преди изтичането на всеки срок.

Комисията трябва да изготви доклад относно делегирането на правомощие не по-късно от 9 месеца преди изтичането на 5-годишния срок. С настоящия доклад се изпълнява това задължение.

1. **Упражняване на делегирани правомощия съгласно Регламент (ЕО) № 471/2009**

Комисията все още не е упражнявала правомощието за приемане на делегирани актове, предоставено ѝ с Регламент (ЕО) № 471/2009. До момента не е възниквала необходимост за това, тъй като всички мерки, счетени за необходими, попаднаха в обхвата на Регламент (ЕС) 2016/2119 на Комисията[[3]](#footnote-3).

1. **Заключения**

Комисията все още не е упражнявала правомощието за приемане на делегирани актове, предоставено ѝ с Регламент (ЕО) № 471/2009.

Отмяната на регламента, считано от 1 януари 2022 г.[[4]](#footnote-4), означава, че Комисията не предвижда да упражнява правомощието в бъдеще, а всяко продължаване на срока на делегиране след 20 октомври 2021 г. ще приключи на 31 декември 2021 г.

1. ОВ L 163, 29.5.2014 г., стр. 10. [↑](#footnote-ref-1)
2. ОВ L 152, 16.6.2009 г., стр. 23. [↑](#footnote-ref-2)
3. Регламент (ЕС) 2016/2119 на Комисията от 2 декември 2016 г. за изменение на Регламент (ЕО) № 471/2009 на Европейския парламент и на Съвета и Регламент (ЕС) № 113/2010 на Комисията във връзка с адаптирането на списъка на митническите режими и определянето на данните (ОВ L 329, 3.12.2016 г., стр. 66). [↑](#footnote-ref-3)
4. Регламент (ЕС) 2019/2152 на Европейския парламент и на Съвета от 27 ноември 2019 г. за европейската бизнес статистика и за отмяна на 10 правни акта в областта на бизнес статистиката (ОВ L 327, 17.12.2019 г., стр. 1). [↑](#footnote-ref-4)